b'\n_START_ARTICLE_\nJoaqu\xc3\xadn Sabina\n_START_SECTION_\nBiografia\n_START_PARAGRAPH_\nFill d\'un policia, amb 14 anys va comen\xc3\xa7ar a escriure poemes i va fer m\xc3\xbasica amb un grup d\'amics ("Merry Youngs"), els quals feien versions de rockers com Elvis Presley, Chuck Berry i Little Richard. Va cursar estudis de batxillerat amb les monges carmelitanes i els capellans salesians. _NEWLINE_L\'any 1968 marx\xc3\xa0 a Granada on estudi\xc3\xa0 Filologia Rom\xc3\xa0nica. Pol\xc3\xadticament, va assumir postulats pol\xc3\xadtics d\'esquerra, motiu pel qual es va associar amb moviments contraris al franquisme. L\'any 1970 comen\xc3\xa7\xc3\xa0 a col\xc2\xb7laborar amb la revista "Poes\xc3\xada 70", compartint p\xc3\xa0gines amb Luis Eduardo Aute i Carlos Cano. Llan\xc3\xa7\xc3\xa0 un c\xc3\xb2ctel Molotov contra una oficina del Banco Bilbao, tot protestant pel Proc\xc3\xa9s de Burgos, ra\xc3\xb3 per la qual va haver de marxar a l\'exili, encara que, sense passaport, li va costar for\xc3\xa7a. Gr\xc3\xa0cies a un home, Mariano Zugasti (m\xc3\xa9s tard, el va homenatjar a la can\xc3\xa7\xc3\xb3 "Me pido primer") va poder marxar: li va cedir el seu, despr\xc3\xa9s de con\xc3\xa8ixe\'l unes hores abans. Amb un nom fals, va arribar a Londres._NEWLINE_A Londres, va escriure can\xc3\xa7ons, tot organitzant un cine-club amb pel\xc2\xb7l\xc3\xadcules de Lu\xc3\xads Bu\xc3\xb1uel, prohibit a Espanya. Tanmateix, va fer el muntatge d\'obres teatrals com "L\'excepci\xc3\xb3 de la regla", de Bertolt Brecht i "El cepillo de dientes", de Jorge D\xc3\xadaz. El 1975 public\xc3\xa0 el llibre de can\xc3\xa7ons "Memorias del exilio". Va organitzar concerts de Paco Ib\xc3\xa1\xc3\xb1ez, Llu\xc3\xads Llach, Quico Pi de la Serra i Elisa Serna pels exiliats espanyols a Anglaterra. M\xc3\xa9s tard, produ\xc3\xad la banda sonora de la s\xc3\xa8rie brit\xc3\xa0nica de televisi\xc3\xb3 "The last crusade"._NEWLINE_El 1977, dos anys despr\xc3\xa9s de la mort de Francisco Franco, va tornar a Espanya. Es va casar amb Luc\xc3\xada, una noia argentina que va con\xc3\xa8ixer a l\'exili angl\xc3\xa8s, mentre havia de fer el servei militar a Mallorca. A Mallorca, va treballar com a periodista, tasca que va continuar a Madrid. Relacionat al llarg de la seva carrera amb diferents dones, destaquen, per damunt de les altres, Isabel Oliart, mare de les seves dues filles, i la fot\xc3\xb2grafa peruana Jimena Coronado._NEWLINE_1978 va ser l\'any de la seva arribada a Madrid, ciutat fonamental en la vida de l\'artista, i l\'any de la publicaci\xc3\xb3 del seu primer LP:"Inventario". El 1979 va comen\xc3\xa7ar a cantar al caf\xc3\xa8 "La Mandr\xc3\xa1gora", amb Javier Krahe i Alberto P\xc3\xa9rez, lloc al qual va anar Fernando Garc\xc3\xada Tola, que, veient l\'espectacle organitzat pels tres artistes, va invitar-los al seu programa "Esta Noche", presentat per Carmen Maura._NEWLINE_Despr\xc3\xa9s de "Inventario", va canviar el seu paper de cantautor t\xc3\xadpic. El 1980 sort\xc3\xad al mercat "Malas compa\xc3\xb1\xc3\xadas", LP on destaquen les can\xc3\xa7ons "Pongamos que hablo de Madrid" (composta amb Antonio S\xc3\xa1nchez), "Calle Melancol\xc3\xada" y "Qu\xc3\xa9 demasiao". El 1981 va apar\xc3\xa8ixer "La Mandr\xc3\xa1gora", disc en directe que recull part de les actuacions de Sabina, Krahe i P\xc3\xa9rez._NEWLINE_Posteriorment, coincidint amb el canvi art\xc3\xadstic, va comen\xc3\xa7ar a treballar amb el grup pop Viceversa, un membre dels quals (Pancho Varona) ha estat col\xc2\xb7laborant (com a m\xc3\xbasic i com a compositor), frec a frec, amb Sabina. Amb Viceversa, va treure el LP "Juez y parte" (1985) i el disc "Joaqu\xc3\xadn Sabina y Viceversa en directo" (1986), que compt\xc3\xa0 amb la participaci\xc3\xb3 d\'artistes importants, com Luis Eduardo Aute, Javier Gurruchaga i Ricardo Solfa (en aquell moment, nom art\xc3\xadstic del catal\xc3\xa0 Jaume Sisa)._NEWLINE_Els \xc3\xa8xits de vendes de discos se succeeixen amb la publicaci\xc3\xb3 dels LP: "Hotel, dulce hotel"(1987), "El hombre del traje gris" (1988) i "Mentiras piadosas" (1990), mentre que arriba el triomf en les seves gires, a Espanya i Am\xc3\xa8rica. Cal dir que la relaci\xc3\xb3 de Sabina amb Catalunya i, concretament, amb Barcelona, ha estat sempre \xc3\xadntima, destacant la seva interpretaci\xc3\xb3 en catal\xc3\xa0 del tema "Passejant per Barcelona" (Pi de la Serra), l\'amistat amb artistes com Joan Manuel Serrat i Teresa, Joan Baptista Humet, el finat Josep Maria Bardag\xc3\xad i el mateix Pi de la Serra._NEWLINE_Els treballs discogr\xc3\xa0fics i les multitudin\xc3\xa0ries gires continuen en la d\xc3\xa8cada de 1990. "F\xc3\xadsica y qu\xc3\xadmica"(1992) i "Esta boca es m\xc3\xada" (1994) van ser els LP dels primers anys 90._NEWLINE_En 1996 public\xc3\xa0 "Yo, mi, me, contigo", disc que li va permetre portar a Los Rodr\xc3\xadguez com a teloners._NEWLINE_El1997, Sabina va col\xc2\xb7laborar en un projecte musical conjunt amb l\'argent\xc3\xad Fito P\xc3\xa1ez, m\xc3\xbasic que admirava les lletres de les can\xc3\xa7ons de Sabina. El resultat: "Enemigos \xc3\xadntimos", publicat el 1998, va anar acompanyat de greus problemes en la relaci\xc3\xb3 entre ambd\xc3\xb3s artistes, per la qual cosa es va haver de suspendre la gira prevista._NEWLINE_Despr\xc3\xa9s, va fer una gira \xc3\xadntima per teatres, amb el nom de "Sabina, viuda e hijos en pa\xc3\xb1os menores", destacant la llarga durada de les actuacions._NEWLINE_El 1999 public\xc3\xa0 "19 d\xc3\xadas y 500 noches", disc que vengu\xc3\xa9 m\xc3\xa9s de 500.000 c\xc3\xb2pies a Espanya i li va fer guanyar el 2000 quatre guardons dels "Premis de la M\xc3\xbasica", atorgats a nivell estatal._NEWLINE_L\'estiu de 2001, despr\xc3\xa9s de la publicaci\xc3\xb3 del LP en directe "Nos sobran los motivos", enregistrat en la gira que port\xc3\xa0 el mateix nom, va patir un accident vascular-cerebral que, encara que no va comprometre la seva vida, li va deixar seq\xc3\xbceles de tipus ps\xc3\xadquic, portant-lo cap a una important depressi\xc3\xb3._NEWLINE_El2002 va ser publicat el llibre "Con buena letra", que inclogu\xc3\xa9 dibuixos del mateix Sabina i les lletres de totes les seves can\xc3\xa7ons (fins i tot aquelles can\xc3\xa7ons compostes per Sabina per altres artistas) i, una mica m\xc3\xa9s tard, el LP "D\xc3\xadmelo en la calle", que va incloure la can\xc3\xa7\xc3\xb3 "Como un dolor de muelas", basada en la lletra del subcomandante Marcos, guerriller del moviment zapatista a Chiapas, M\xc3\xa8xic._NEWLINE_Sabina va haver de suspendre, pel seu estat de salut, la gira de "D\xc3\xadmelo en la calle", mentre intensificava la seva carrera com a autor literari, destacant els seus sonets al setmanari "Intervi\xc3\xba"._NEWLINE_El seu darrer treball discogr\xc3\xa0fic d\'estudi, "Alivio de luto" (2005), va coincidir amb la millora de la seva salut i la tornada als escenaris amb la "Gira Ultramarina". Aquesta gira, de tipus ac\xc3\xbastic i feta en escenaris petits, ha suposat l\'actuaci\xc3\xb3 en directe de Sabina, despr\xc3\xa9s de quatre anys d\'abs\xc3\xa8ncia, acompanyat per l\'inseparable Pancho Varona, Olga Rom\xc3\xa1n, Antonio Garc\xc3\xada de Diego i Pedro Barcel\xc3\xb3. _NEWLINE_El 2006, despr\xc3\xa9s de cloure l\'esmentada "Gira Ultramarina", comen\xc3\xa7\xc3\xa0 la nova gira "Carretera y top manta", que li va suposar una greu baralla dial\xc3\xa8ctica amb el cantant Ramonc\xc3\xadn, membre de la directiva de la "Sociedad General de Autores y Editores Espa\xc3\xb1oles" (SGAE), degut a la utilitzaci\xc3\xb3 del terme top-manta. La gira, altrament, tenia un car\xc3\xa0cter m\xc3\xa9s electr\xc3\xb2nic i destinada a grans escenaris. Iniciada a Gij\xc3\xb3n, Ast\xc3\xbaries i t\xc3\xa9 prevista la seva finalitzaci\xc3\xb3 a Sud-am\xc3\xa8rica, pels volts de Nadal._NEWLINE_Despr\xc3\xa9s de m\xc3\xa9s de vint-i-cinc anys de carrera discogr\xc3\xa0fica, Sabina ha publicat, el novembre del 2006, un recopilatori que inclou tota la seva discografia ("Punto...y seguido")._NEWLINE_Finalment ha seguit fent petites coses pel que fa la seva carrera musical, com ara col\xc2\xb7laborant amb el gran compositor i amic seu Dani Mart\xc3\xadn, interpretant el tema "Por las venas", incl\xc3\xb2s en l\'\xc3\xbaltim disc de Dani Mat\xc3\xadn.'